PRIENŲ LOPŠELIO-DARŽELIO „GINTARĖLIS“

METŲ VEIKLOS ATASKAITA

VADOVO PRANEŠIMAS

Prienų lopšelis-darželis „Gintarėlis“ (toliau – Darželis) – bendradarbiaujanti ikimokyklinio ugdymo mokykla, taikanti prasmingo ugdymo(si) strategijas, kurianti saugią, estetišką, motyvuojančią aplinką, ugdanti sveiką, aktyvų vaiką, mylintį tėviškės gamtą, susipažinusį su liaudies kultūra ir tradicijomis. Bendruomenės nariai įgiję šiuolaikines kompetencijas, gebantys teikti šeimoms (globėjams) švietimo pagalbą, pagrįstą bendradarbiavimu bei partneryste. 2023-09-01 duomenimis, Darželyje ugdyti 107 ugdytiniai. Suformuotos 8 ugdytinių grupės. Pailgintos dienos grupė veikia 6.30–7.00 val. ir 17.30–19.00 val. laiku. Teikiama logopedų pagalba jos reikiantiems. Prienų lopšelyje-darželyje „Gintarėlis“ ir Strielčių ikimokyklinio ugdymo skyriuje dirba 34 darbuotojai. Sveikatos priežiūrą darželyje vykdo Prienų rajono savivaldybės visuomenės sveikatos specialistė, vykdanti sveikatos priežiūrą mokykloje. Psichologinę ir kitą švietimo pagalbą teikia Prienų švietimo pagalbos tarnybos specialistai. Švietimo įstaiga, dalindamasi gerąja profesine ir praktine patirtimi, priima praktikai motyvuotus, suinteresuotus profesiniu augimu ir nuolatiniu tobulėjimu, ieškančius žinių ir patirties resursų tvirtesniems ir kryptingesniems žingsniams į priekį, studentus praktikantus. Įstaigoje puoselėjamos atvirumo, asmeninės atsakomybės, dialogo, pagarbos vieni kitiems vertybės, pedagogų profesionalumas ir kompetentingumas, saugus vaikas saugioje aplinkoje, bendradarbiavimas su šeima (globėjais).

STRATEGINIŲ VEIKLOS TIKSLŲ ĮGYVENDINIMAS

Darželio veikla 2023 metais buvo vykdoma pagal parengtą 2022–2024 m. strateginį planą ir 2022–2023 m. m. bei 2023–2024 m. m. veiklos planus, kuriuose buvo numatytos įvairių veiklos sričių priemonės keliamiems tikslams įgyvendinti. Švietimo įstaiga, įgyvendindama 2022–2024 m. strateginį planą, siekė: 1) atnaujinti įstaigos patalpas, tobulinti edukacines erdves, siekiant modernios, aktyvinančios, saugios, estetiškos ugdymo(si) aplinkos; 2) užtikrinti mokytojų kvalifikacijos kėlimą, siekiant ugdymo turinio inovacijų; 3) tobulinti ugdymo ir paslaugų kokybę, naudojant mokyklos veiklos įsivertinimo duomenis. Įgyvendinant 2023–2024 m. m. veiklos plano tikslus buvo siekiama: 1) taikyti projektinį darbo metodą, kaip priemonę, gerinančią tėvų (globėjų) bendravimą ir bendradarbiavimą bei įtrauktį į ugdymo procesą; 2) gerinant ugdymo proceso kokybę, pasiruošti įtraukiajam ugdymui; 3) tobulinti ugdymo ir paslaugų kokybę, naudojant mokyklos veiklos įsivertinimo duomenis. Įgyvendinome 2022–2024 m. strateginio plano 2023 metų veiklos planą kryptingai siekdami numatytų tikslų. Darželio strateginio ir 2023 m. veiklos planuose numatyti tikslai ir uždaviniai buvo orientuoti į aukštos švietimo paslaugų kokybės, prieinamumo užtikrinimo ir ugdymo įstaigos materialinės bazės gerinimą. Parinktos tokios prioritetinės kryptys, kurios sąlygojo aukštą pedagogų kvalifikaciją, švietimo paslaugų veiksmingumą ir įstaigos veiklos profesinį tobulėjimą. Svarbiu prioritetu laikėme saugią ir sveiką aplinką, atitinkančią vaikų poreikius. Darželis 2023 m. paminėjo savo veiklos 35-metį. Organizuota edukacinė darbuotojų išvyka į Biržų kraštą. Ugdytiniams organizuota pramoga „Darželio gimtadienis“. Veiklos su partneriais. 2023 mokslo metais sudarytos bendradarbiavimo sutartys su dviem ikimokyklinėmis ugdymo įstaigomis, tai Alytaus lopšeliu-darželiu „Pušynėlis“ ir Varėnos „Pasakos“ vaikų lopšeliu-darželiu. Su šiomis įstaigomis organizuotos veiklos: nuotolinė interaktyvi viktorina „Didžiausia bendradarbiavimo pamoka Vasario 16-osios dienai paminėti“, sveikos gyvensenos savaitė „Žiemos išdaigos“ ir saugaus eismo virtuali Kahoot viktorina „Eismo abėcėlė 2023“. Ugdytiniai gali lankyti pramoginių šokių, futbolo, anglų kalbos neformaliuosius užsiėmimus. 1 strateginis tikslas (jo įgyvendinimas). Grupių edukacinės aplinkos praturtintos ugdymo priemonėmis. Sukurtos aplinkos, kurios skatina savaiminį vaikų judėjimą. Įveiksmintos lauko erdvės. Sukurtos STEAM ugdymui organizuoti erdvės įvairiems metų laikams. Lauko erdvėje įkurtas vasaros laikotarpiui (šiltuoju metų laiku) menų kiemelis, kuriame vaikai gali savo kūrybinius norus ir gebėjimus išreikšti piešdami, štampuodami. Į STEAM ugdymą orientuotų erdvių kūrimas žiemą: „Žiemos laboratorija“. Pavasarį – „Pavasariniai tyrinėjimai, stebėjimai ir atradimai“. Rudenį: rudens eksperimentai, tyrimai, atradimai. Sudarytos sąlygos lauke statyti, matuoti, sverti, lyginti – „Inžinerija lauke“. Darželio teritorija saugi vaikų organizuotai veiklai, daug erdvės judėjimui, judriesiems žaidimams. 2023 m. grupės prižiūrėjo „Vabalų viešbučius“, kuriuos retkarčiais reikėjo atnaujinti. Ugdomoji aplinka tenkino vaikų poreikius, skatino jų pasiekimus ir pažangą. Vyko mokytojų refleksijos apie edukacinių aplinkų kūrimą. Refleksijų metu kėlėme klausimą, kaip kurti edukacines aplinkas ne tik darželio kieme, bet ir grupėse. Išsprendėme ir atsakėme sau į klausimus apie aplinkų kūrimą. Nepamiršome fakto, jog edukacinė aplinka turi būti saugi ir individualizuota kiekvienam vaikui. Grupėse sukūrėme tokias edukacines aplinkas, kuriuose vaikai gali ugdytis ne tik bendrai, bet ir savarankiškai. Darželio grupėse įkurtos bibliotekėlės, kurias šiais metais praturtinome naujomis enciklopedijomis, pasakų knygomis. Grupių aplinkos buvo papildytos naujais stalo žaidimais, priemonėmis, skirtomis kūrybiniams vaidmeniniams, naratyviniams žaidimams. Priešmokyklinio ugdymo grupėje ugdytiniai, organizuodami savo veiklas, ugdymo procese naudojasi interaktyvią SMART lentą, interaktyviuosius robotukus. Didžiulis laimėjimas priešmokyklinio ugdymo grupėje – projektinio metodo taikymas ugdymo procese. Į šį projektinį metodą įtraukiami ir tėvai (globėjai), kurie aktyviai dalyvauja projekto veiklose. Lietuvos futbolo federacijos ir Masinio futbolo asociacijos ilgalaikės futbolo vystymo „Futboliukas“ programos „Sugrąžinkime vaikus į stadionus“ projektas atvėrė galimybes kasdieninėje veikloje panaudoti smagaus futbolo žaidimo koncepciją, suteikta vertingos žaidimo patirties, populiarinti futbolą. Gavome žinių, mokėjimų ir įgūdžių, papildėme sportinį inventorių. Didelis dėmesys skirtas emociškai saugiai aplinkai. Strielčių ikimokyklinio ugdymo skyriaus „Zuikučių“ grupėje jau trečius metus integruojama į kasdieninę veiklą „Kimochi“ programa, tai – jausmų ir emocijų pažinimo, savęs valdymo, empatijos suvokimo ir santykių kūrimo įgūdžių valdymas. Siekiant užtikrinti vaikų psichikos sveikatos ir emocinės gerovės, priešmokyklinės grupės ugdytiniai dalyvavo prevencinėje programoje „Zipio draugai“, ugdėsi socialinius ir emocinius sunkumų įveikimo gebėjimus. Šios prevencinės programos suteikė galimybę kurti ir užtikrinti emociškai saugią aplinką. 2 strateginis tikslas. Iššūkis 2024 m. – įtraukusis ugdymas. Dėmesys skirtas 2023 metais kelti kvalifikaciją atsižvelgiant į artėjančius pokyčius, inovacijas. 2023 m. bendradarbiavome su Besimokančių darželių tinklu (BDT). BDT – tai ilgalaikė programa, kurios metu ikimokyklinio ir priešmokyklinio ugdymo mokytojai, administracijos atstovai bei kiti specialistai kėlė kvalifikaciją. 2023 m. programa skirta įtraukiajam ugdymui. Dalyvavome diskusijose, praktiniuose mokymuose, gerosios patirties dalybose. Šio tinklo dėka galėjome tobulinti savo profesinius gebėjimus. Direktoriaus pavaduotoja ugdymui metodinės grupės pasitarime (2023-03-16, protokolas Nr. 1) pristatė ir bendrai komandoje su pedagogais analizavo pranešimą „Žingsniai įtraukiojo ugdymo link. Rekomendacijos įgyvendinant įtraukųjį ugdymą“. Metodinės grupės pasitarimo metu nutarta rugsėjo mėn. organizuoti diskusiją apie pasirengimą įtraukiajam ugdymui, numatyti konkrečius darbus, veiklas, susitarimus, kurie užtikrins kokybišką įtraukųjį ugdymą įstaigoje. Numatytas metodinės grupės pasitarimas „Įtraukties link. Ką turi žinoti mokykla“. Mokytojos dalyvavo Prienų švietimo pagalbos tarnybos ir Mokytojų metodinės tarybos organizuotoje konferencijoje „Įtrauktis švietime – tai galimybės augti ir tobulėti kiekvienam“. Darželio meninio ugdymo mokytoja kartu su logopede dalyvavo Prienų rajono mokyklų pedagogų metodinių darbų parodoje. Pristatė ugdyme taikomas priemones. Meninio ugdymo mokytoja skaitė pranešimą „Įtrauktis švietime – tai galimybė augti ir tobulėti kiekvienam“. Visi mokytojai, pagalbos specialistai dalyvavo ilgalaikėje kvalifikacijos tobulinimo programoje „Specialiųjų ugdymo(si) poreikių turintis vaikas bendrojo ugdymo grupėje. Ugdymo proceso organizavimo ypatumai“, „Efektyvus bendravimas su specialiųjų ugdymosi poreikių turinčių vaikų tėvais: šeimos konsultavimas, įtraukimas, bendradarbiavimas“. Įstaigos vadovė dalyvauja švietimo įstaigų vadovams skirtoje nacionalinėje pedagoginių darbuotojų kvalifikacijos tobulinimo programoje „Įtraukiosios mokyklos kūrimo strategijos“. Priešmokyklinio ugdymo mokytoja kelia kompetenciją pagal mokymo programą, finansuojamą Švietimo plėtros programos Pažangos priemonės vykdomo projekto „Skaitmeninė švietimo transformacija“ („Edtech“). Dalyvavome Erasmus+ mokymuose. Ikimokyklinio ugdymo mokytoja dalyvavo Barselonoje (Ispanija) mokymuose „Pirmiausia vaikas: Montessori, Regio Emilia sistema ir šiuolaikiniai požiūriai į ikimokyklinį ugdymą“. Direktoriaus pavaduotoja ugdymui dalyvavo Florencijoje (Italija) Erasmus+ programos mokymuose „Sėkmingas projektų rašymas mokykloje“. Direktorė dalyvavo Erasmus+ programos 1 pagrindinio veiksmo bendrojo ugdymo mobilumo projekto Nr. 2021-1-LT01-KA121-SCH-000005587 mokymuose „Lyderystė ir projektų vadyba“ (naujoji „Erasmus+“ programa 2021-2027) Berlyne (Vokietija). 3 strateginis tikslas. Atlikus visuminį įsivertinimą, parengtas Veiklos kokybės tobulinimo planas 2022–2024 m. Tobulinamos 7 sritys (atrinkti tobulintini rodikliai, kriterijai), numatytos konkrečios priemonės tam rodikliui pasiekti. Vaiko gerovės komisijos iniciatyva atliktas adaptacijos tyrimas ankstyvojo amžiaus grupėse, išsiaiškinome, kaip ugdytiniai ir tėvai (globėjai) jaučiasi šiuo laikotarpiu. Išsiaiškinome, kokioms ugdymo kompetencijoms tėvai teikia pirmumą, kokių švenčių, parodų ir kitokios veiklos norėtų darželyje. Tėvai (globėjai) turėjo galimybę vertinti visą įstaigos veiklą, teikti siūlymus. Šiuos duomenis apibendrinome ir gautus rezultatus panaudojome rengdami metų veiklos planą, strateginį veiklos planą. Grupėse buvo atliktas ugdytinių pirminis vertinimas pagal 1 priedą, teikiamos tėvams rekomendacijos, individualūs pokalbiai su logopedėmis, bei VGK pirmininke. Galime daryti išvadą, kad įstaigos ugdomoji aplinka grupėse, darželio kieme tenkina vaikų poreikius, skatina jų pasiekimus, pažangą. Ugdymo paslaugų kokybė. Darželio ugdymo programų turinys ir ugdymo aplinka atitinka vaikų amžių, poreikius bei galimybes. Ugdymas organizuojamas atsižvelgiant į valstybines rekomendacijas, bendruomenės ir šeimos poreikius, į vaikų ypatingumą ir individualumą, skatinamas vaikų ir personalo bendravimas paremtas partneryste. Darželyje ugdoma vaiko komunikavimo, kultūrinė, kūrybiškumo, pažinimo, pilietiškumo, skaitmeninė ir socialinė, emocinė ir sveikos gyvensenos kompetencijos. Visos kompetencijos tarpusavyje susijusios, jos ugdomos integraliai, tik intensyvumas priklauso nuo veiklų. Puoselėjamos vaiko intelektualinės, emocinės, valingumo bei fizinės galios, lemiančios asmenybės brandą. Sistemingai vykdomas vaikų pasiekimų vertinimas mokslo metų pradžioje ir jiems pasibaigus. Vaiko pažangos vertinimas siejamas su vaiko pažinimu, ugdymo planavimu, nuolatiniu ugdymo(si) proceso stebėjimu ir ugdymo(si) proceso veiksmingumo vertinimu https://gintarelis.prienai.lm.lt/svarbu-2/. Vaikų pasiekimų vertinimai aptariami individualiai su tėvais (globėjais). Racionalus finansinių išteklių panaudojimas. 2023 metais Prienų lopšelis-darželis „Gintarėlis“ vykdė „Ugdymo kokybės ir mokymosi aplinkos užtikrinimo“ programą ir „Socialinės paramos ir sveikatos apsaugos paslaugų kokybės gerinimo“ programą. Mūsų įstaigos prioritetas – ugdymo paslaugų teikimo kokybės didinimas. Tam pasitelkti materialiniai ir žmogiškieji ištekliai. Siekiama, kad įstaigoje turtas, finansai ir kitos lėšos būtų naudojamos veiksmingai, taupiai ir tikslingai. Įstaiga per kalendorinius 2023 m. surinko gyventojų pajamų mokesčio 450,78 EUR. Tikslingai naudojome fiksuoto mėnesio mokesčio lėšas pagal Fiksuoto mėnesio mokesčio lėšų panaudojimo tvarkos aprašą. Praturtinome edukacines erdves grupėse lavinamaisiais žaidimais, vaikų literatūra, vaizdinėmis priemonėmis, grupių inventoriumi ir kitomis priemonėmis, reikalingomis ugdomajam procesui organizuoti. Visos įsigytos priemonės skirtos stiprinti ugdytinių skaičiavimo, matavimo, matematinio, loginio mąstymo, problemų sprendimo, socialinius gebėjimus. Nuolat ieškome būdų pagerinti įstaigos finansavimą, dalyvavome Švietimo ir sporto skyriaus koordinuojamų Erasmus+ programos 1 pagrindinio veiksmo projektų mokymuose „Lyderystė ir projektų vadyba (naujoji „Erasmus+“ programa 2021–2027)“, „Pirmiausia vaikas: Montessori, Reggio Emilia sistema ir šiuolaikiniai požiūriai į ikimokyklinį ugdymą“ ir „Naujoji Erasmus+“ programa 2021–2027: sėkmingo projekto jūsų mokyklai rengimas“, kurių įgyvendinimui šiais metais gavome 7511,20 EUR iš Švietimo mainų paramos fondo. Edukacinių erdvių kūrimui, ugdymo aplinkos pritaikymui įvairaus amžiaus vaikams, ugdymo(si) aplinkų gerinimui įstaigoje skirtas didelis dėmesys: atnaujintos edukacinės erdvės viduje, atnaujintos ugdymosi priemonės, atlikta lauko vaikų žaidimo įrangos privalomoji metinė patikra, pakeistas smėlis smėlio dėžėse, įsigyta naujos patalynės, rankšluosčių, sklandžiam vaikų maitinimui organizuoti įsigyta naujų indų, įsigyta knygų, baldų, žaidimo reikmenų, ūkinių prekių, atnaujintos vaistinėlės. Įsigijome spausdintuvų į grupes, kompiuterį, dvi vejapjoves, interaktyvų išmanųjį SMART ekraną, dulkių siurblį. Iš labdaros ir paramos fondo „Švieskime vaikus“ gavome knygų už 62,40 Eur, perėmėme valdyti, naudoti ir disponuoti patikėjimo teise Prienų r. savivaldybei nuosavybės teise priklausantį ir patikėjimo teise valdomą trumpalaikį ir ilgalaikį turtą, skirtą atnaujintoms grupėms: stalus, čiužinukus, lentynas, medines lovas, medinius stalus, spintas naktipuodžiams, rankšluostines, kėdutes, spinteles rūbams, integruotas virtuves, nišų spintas, spintas patalynei, ūkines spintas, spinteles, iš viso – turto už 20466 EUR ir 2 nešiojamus kompiuterius, kurių vertė 1086,58 Eur, bei 2 laminavimo aparatus, kurių vertė 129,48 Eur. Siekiant užtikrinti darbuotojų ir ugdytinių saugumą, įsigyta dezinfekcijos priemonių, apsirūpinta sanitarinėmis higienos priemonėmis, iš Prienų rajono savivaldybės administracijos gavome asmens apsaugos priemonių (vienkartinių pirštinių, vienkartinių kombinezonų, respiratorių, apsauginių akinių). Vykdant tikslus ir uždavinius pasiekti kiekybiniai ir kokybiniai rezultatai, o tikslingas asignavimų panaudojimas leido atnaujinti edukacinę aplinką, Darželio materialinę bazę. Darželio veiklai finansuoti pagal „Ugdymo kokybės ir mokymosi aplinkos užtikrinimo“ programą ir „Socialinės paramos ir sveikatos apsaugos paslaugų kokybės gerinimo“ programą 2023 metams skirta 812 800 EUR. Iš jų: savivaldybės biudžeto lėšos – 511 900 EUR, mokymo lėšos – 239 200 EUR, valstybinėms funkcijoms atlikti (priešmokyklinukų nemokamiems pietums) – 4500 EUR, įstaigos pajamos už gautas pajamas, t. y. mokestis už vaikų maitinimą mūsų įstaigoje, – 42 000 EUR, fiksuotas mokestis pagal ikimokyklinio ugdymo programą ugdomų vaikų ugdymo(si) reikmėms tenkinti ir ugdymo(si) aplinkai gerinti – 5200 EUR, įstaigos pajamos už gautas pajamas, t. y. už katilinės ir virtuvės patalpų ir jų įrangos nuomą – 900 EUR, valstybės lėšos – 9100 EUR, skirti ukrainiečių vaikų ugdymo finansavimui. Biudžetas įvykdytas 99,94 proc. Didžiąją mūsų įstaigos biudžeto išlaidų dalį sudaro darbo užmokestis ir socialinis draudimas – 648,3 tūkst. eurų, taip pat mitybos išlaidos – 55,6 tūkst. eurų, komunalinių paslaugų išlaidos – 64,5 tūkst. eurų, t. y. šildymas, vanduo, elektra, šiukšlės. Geras savivaldybės biudžeto pajamų surinkimas padėjo subalansuoti šių metų Darželio biudžetą, o racionalus materialinių, žmogiškųjų išteklių panaudojimas leido 2023 metus baigti su mažesniais finansiniais įsipareigojimais nei buvo 2022 metais, todėl mokėtinos sumos (skolos sumažėjo) lyginant su praeitų metų gruodžio 31 d. 2022 m. gruodžio 31 d. buvo 12,9 tūkst. eurų mokėtinų sumų, o 2023 m. gruodžio 31 d. – 4,9 tūkst. eurų mokėtinų sumų. Iš jų didžiąją dalį sudaro skola už mitybą (tėvų mokestis už maitinimą už gruodžio mėn.). Sprendimai dėl lėšų panaudojimo derinti su Darželio taryba, Darbo taryba, kitomis Darželio savivaldos institucijomis, bendruomene.

_______________________